



דוח מבקר המדינה | אייר התשפ"ד | מאי 2024

מערכת הביטחון

אבטחת התעופה הבין-לאומית האזרחית מישראל ואליה

אבטחת התעופה הבין-לאומית האזרחית מישראל ואליה

פעולות הביקורת

בחודשים אפריל 2022 עד יוני 2023 ביצע משרד מבקר המדינה ביקורת מערכתית בנושאים הנוגעים לאבטחת התעופה הבין-לאומית האזרחית מישראל ואליה. בביקורת נבחנו היבטים באבטחת התעופה הבין-לאומית היוצאת מנתב"ג; באבטחת התעופה הישראלית בחו"ל; ובאבטחת מטוסים אזרחיים זרים ופרטיים הנכנסים למרחב האווירי של מדינת ישראל. הביקורת בוצעה בשירות הביטחון הכללי (שב"כ), באגף הביטחון של חברת אל-על (בטא"ע) ובכלל זה בתחנת בטא"ע בחו"ל, במשרד התחבורה והבטיחות בדרכים (משרד התחבורה), ברשות שדות התעופה (רש"ת) ובמטה לביטחון לאומי (מל"ל). בירורי השלמה בוצעו במשטרת ישראל, במשרד האוצר, במוסד למודיעין ולתפקידים מיוחדים; ברשות התעופה האזרחית, במינהל למחקר ולפיתוח אמצעי לחימה ותשתית טכנולוגית במשרד הביטחון; בחיל האוויר והחלל; ובמערך הסייבר הלאומי.

ועדת המשנה של הוועדה לענייני ביקורת המדינה של הכנסת החליטה שלא להניח פרק זה במלואו על שולחן הכנסת אלא לפרסם רק את עיקרי פעולות הביקורת וקטע מעיקרי הסיכום שלו, לשם שמירה על ביטחון המדינה, בהתאם לסעיף 17(א) לחוק מבקר המדינה התשי"ח-1958 [נוסח משולב].

סיכום

משרד מבקר המדינה ממליץ למל"ל לקיים עבודת מטה, בשיתוף עם משרד התחבורה, משרד האוצר, רש"ת, שב"כ והמשטרה, שבה ייבחן נושא אבטחת התעופה האזרחית הבין-לאומית בישראל על כלל היבטיה - התעופה היוצאת מישראל, התעופה הישראלית בחו"ל והתעופה הזרה הנכנסת, וכן תיבחן הרלוונטיות של החלטות הממשלה והקבינט המדיני-ביטחוני העוסקות בנושא, שחלקן התקבלו עוד בשנות השבעים של המאה העשרים. עוד הוא ממליץ כי בסיכום העבודה ימליץ המל"ל לראש הממשלה ולקבינט המדיני-ביטחוני כיצד יש להסדיר את האחריות לנושא ולהקצות את המשאבים לכך באופן שיבטיח ראייה מתכללת. משרד מבקר המדינה ממליץ לראש הממשלה, לשרת התחבורה ולשר האוצר להידרש לנושא ולגבש מדיניות כוללת בתחום אבטחת התעופה.